Σοβαρές ελλείψεις στις προμήθειες του ελληνικού στρατού
με αποτέλεσμα η διαβίωση των φαντάρων να γίνεται όλο και πιο δύσκολη
Δύσκολες συνθήκες διαβίωσης διαμορφώνονται για τους φαντάρους λόγω περικοπών. Σύμφωνα με καταγγελίες στρατευμένων οι συνθήκες γίνονται ολοένα πιο δύσκολες απάνθρωπες και επικίνδυνες. Ενδεικτικά αναφέρουν ότι στο Κέντρο Κατάταξης Νεοσυλλέκτων Πυροβολικού Θήβας οι νεοσύλλεκτοι κοντεύουν να ορκιστούν και ακόμη δεν έχουν εμβολιαστεί. Όταν οι στρατιώτες βγήκαν παραπονούμενοι, έλαβαν γενικόλογες και αόριστες απαντήσεις. Για μαζικές καταγγελίες στρατιωτών που κατατάχθηκαν στις αρχές Φεβρουαρίου αλλά δεν έχουν εμβολιαστεί ακόμα, όπως προβλέπεται, κάνει λόγο το ΚΚΕ. Σύμφωνα με ανακοίνωση του κόμματος, οι διοικήσεις των στρατοπέδων επικαλούνται έλλειψη χρημάτων λόγω κρίσης και υπόσχονται ότι ο εμβολιασμός θα γίνει αργότερα. Αυτή τη στιγμή, με ευθύνη της κυβέρνησης και της στρατιωτικής ηγεσίας, η κατάσταση γίνεται επικίνδυνη από τις ελλιπείς ιατρικές υποδομές των στρατοπέδων, τις παμπάλαιες εγκαταστάσεις όπου στοιβάζονται κατά εκατοντάδες οι φαντάροι και σε πολλές περιπτώσεις χωρίς θέρμανση». Ο κατάλογος των ελλείψεων σύμφωνα με καταγγελίες, της επιτροπής αλληλεγγύης στρατευμένων μεγαλώνει διαρκώς: Κάνει λόγο για κακό φαγητό και μικρές μερίδες, ενώ όπως επισημαίνει δεν λείπουν οι κονσέρβες που δεν τις τρων ούτε τα τετράποδα. Τα γάντια και η χλωρίνη είναι παρελθόν, ενώ δεν υπάρχουν ούτε και τα στοιχειώδη απορρυπαντικά. Οι εγκαταστάσεις καταρρέουν, υλικά και μέσα απουσιάζουν, ενώ η φιλοτιμία δεν αρκεί για να καλύψει τις τρύπες. Δεν πρέπει να ξεχνάμε υπενθυμίζει τέλος στην ανακοίνωσή της η επιτροπή αλληλεγγύης στρατευμένων και τον ένα νεκρό φαντάρο από έκρηξη λέβητα που δεν συντηρούνταν σε στρατόπεδο της Αλεξανδρούπολης.